Craig Ramsay

Craig Edward Ramsay (* 17. marec 1951, Weston, Ontário, Kanada) je súčasný hlavný tréner mužského Slovenského národného hokejového mužstva a bývalý hokejista, ktorý hral 14 rokov v NHL za tím Buffalo Sabres. Ako asistent trénera Tampy Bay Lightning vyhral v roku 2004 Stanleyho pohár.

Kariéra v Národnej hokejovej lige

Hráčska kariéra 
Craig Ramsay bol v roku 1971 draftovaný z 19. miesta do tímu Buffalo Sabres, v ktorom hral počas celej svojej hráčskej kariéry v NHL. Odohral 1070 zápasov v základnej časti, v ktorých nazbieral 672 bodov (252+420). V zápasoch vo vyraďovacej fáze, ktorých odohral 89, pridal ďalších 48 bodov (17+31). Za svoju kariéru strelil 252 gólov a pripísal si 420 asistencií.

Trénerská kariéra 
Keď Craig Ramsay ukončil svoju hráčsku kariéru, v buffalskom tíme pokračoval aj naďalej, a to na poste asistenta trénera. Po dvoch rokoch sa stal hlavným trénerom Buffala Sabres. Jeho práca hlavného trénera však netrvala dlho a onedlho sa presunul na iné manažérske funkcie, ktoré vykonával až do roku 1993.

V roku 1993 opustil Sabres a pridal sa k tímu Florida Panters. Tam dva roky, teda do roku 1995, pracoval ako asistent trénera.

V sezóne 1995/1996 pôsobil ako profesionálny skaut tímu Dallas Stars.

Ďalšie dve sezóny trénoval ako asistent trénera tím Ottawa Senators potom sa presunul do Philadelphie Flyers, kde v závere sezóny 1999/2000 nahradil na poste hlavného trénera Rogera Neilsona. Po troch mesiacoch ročníka 2000/2001 prepustil svoje miesto Billovi Barberovi.

Následne sa presunul k tímu Tampy Bay Lightning, kde pôsobil ako asistent trénera a v roku 2004 s týmto tímom vyhral Stanleyho pohár.

Medzi rokmi 2007 až 2010 bol asistentom trénera v Bostone Bruins. Potom bol rok hlavným trénerom Atlanty Thrashers.

Po tom, čo skončil pri Thrasheroch, pokračoval na lavičke Floridy Panthers ako asistent trénera Kevina Dineena, ktorým bol tri roky. Dňa 8. novembra 2013 bol však spolu s hlavným trénerom a asistentom trénera Gordonom Murphym vyhodený.

Po konci u Pantherov si ho najal tím Edmonton Oilers na post asistenta trénera, kde 10. júna 2014 nahradil Kellyho Buchbergera. V tíme skončil takmer po jednom roku, 4. júna 2015.

Reprezentačný tréner 
V roku 2017 Slovensko hľadalo náhradu za hlavného trénera Zdena Cígera, Miroslav Šatan sa vyjadril, že by malo ísť o zahraničného experta. Dňa 9. augusta 2017 nakoniec Miroslav Šatan, generálny manažér mužského Slovenského národného hokejového mužstva oznámil, že s Craigom Ramsaym bol podpísaný trénersky kontrakt na dva roky, teda do majstrovstiev sveta v roku 2019, ktoré sa konajú na Slovensku.

Craig Ramsay povedal, že Slovensko má talentovaných hráčov, ktorí však potrebujú byť správne vedení. Miroslav Šatan ho podľa Ramsayho slov oslovil, aby priniesol skúsenosti z Národnej hokejovej ligy a skĺbil ich s európskym štýlom hokeja.

V sezóne 2016/2017, teda ešte pred nástupom hlavného trénera Ramsayho, Slovensko v konečnom účtovaní obsadilo na svetovom šampionáte 14. miesto, čo bol najhorší výsledok Slovenského tímu v A-kategórii majstrovstiev sveta. Na prvých majstrovstvách sveta, kde už Slovákov viedol Craig Ramsay, skončili slovenskí hokejisti o 5 miest lepšie, na 9. mieste. Tak isto sa umiestnili aj medzi rokmi 2014 až 2016.

Na domácich Majstrovstvách sveta v roku 2019 Craig Ramsay so slovenským tímom potrápil aj hokejové veľmoci. Slovensko prekvapilo v prvom zápase na turnaji USA a vyhralo 4:1. V zápase s Kanadou bol výsledok dlho na vážkach, keď gólom v poslednej sekunde Kanada trumfovala 6:5. Na týchto MS Slovensko nepostúpilo do štvrťfinále, ale hráčsky bol zaznamenaný značný pokrok.

Ramsaymu vypršal kontrakt v lete 2020, kedy sa kvôli pandémii koronavírusu neodohrala kvalifikácia na ZOH 2022. Kontrakt mu však bol predĺžený a na turnaji napokon získal bronzovú medailu.

Craig Ramsay sa počas pandémie koronavírusu vzdal svojho platu v prospech slovenského hokeja.

Referencie

Iné projekty

Externé odkazy 
 biografické informácie a kariérne štatistiky na webe NHL

Zdroj 

Víťazi Stanleyho pohára
Kanadskí hokejisti
Kanadskí hokejoví tréneri
Hráči Buffalo Sabres
Osobnosti z Ontária